Op 13 Januarie is Hannes Kidson en sy vrou Ester, albei 69 jaar, wreedaardig vermoor op hul plaas Oortjies tussen Jachtfontein en Westonaria. Ester, wat onlangs ‘n heupvervanging ondergaan het en in ‘n rolstoel was, se keel is afgesny, terwyl Hannes in sy werkstoor gevind is, ook met sy keel afgesny. Hul lyke is omstreeks 15:30 die middag deur hul plaaswerkers gevind, wat aan die Polisie gesê het dat lone die dag uitbetaal is en dat roof moontlik, volgens hulle, die motief kon wees. Geen inhegtenisname is sover bekend, tot op datum gedoen nie. Verlede jaar was daar volgens TLU SA 72 plaasmoorde in die land.
‘n Mediaverklaring van die VF Plus lui soos volg: “Tydens die afgelope ‘spesiale raadsvergadering’ gehou op 16 Januarie 2017 in die Ventersdorp/Tlokwe 405 Stadsraad, het die ANC dit duidelik gemaak dat druk eerder op besighede en boere geplaas gaan word om op te dok vir agterstallige Eskom-skuld. Die burgermeester het die huidige Eskom/Ventersdorp kwessie met ŉ huwelik vergelyk: ‘you (Potchefstroom) married a poor husband (Ventersdorp), you can’t just divorce him… you help him..’
Tans word kennisgewings (slegs ±50 per dag as gevolg van interne arbeidskwessies) aan omtrent 241 besighede en 1 854 boere uitgestuur om alle agterstallige munisipale rekenings op datum te bring voor 1 Februarie 2017 en indien nie sal elektrisiteitstoevoer opgeskort word. Dít is ten spyte van die feit dat meer as 1 000 munisipale rekeninge in Ventersdorp navrae/probleme het wat R4.7miljoen beloop. Verder is R9.7 miljoen verskuldig deur 1 556 individue wat in buurte om Ventersdorp woonagtig is. Staatsinstansies is tans R11.1 miljoen verskuldig aan die munisipaliteit vir kraglewering. Die totale agterstallige bedrag verskuldig aan Eskom (sonder rente) beloop tans R47 968 322.32. Ventersdorp se vorderingskoers van Desember 2016 was minder as 30%.”
Sedert die begin van die jaar het sowat 19 verskillende verwoestende veldbrande in die Wes-Kaap na raming sowat 50 000 ha waardevolle weiveld, landerye, wingerde, huise, geskiedkundige geboue en vee verwoes met die totale skade op hierdie stadium geskat op honderde miljoen rand. Dorpe en distrikte wat deurgelooop het, sluit o.m. in Paarl, Caledon, Overberg, Somerset-Wes, Drakenstein en selfs tot by Stilbaai en o.a. het die Calais Wynlandgoed in die slag gebly, terwyl ook Oryx helikopters ingespan is om te help met brandbestryding. Talle mense het vreesbevange uit hul huise gevlug, maar genadiglik was daar nog geen menselewensverlies nie. Dringende gebedsgroepe is landswyd gestig en teen gister het reën begin uitsak in die streek en het dit gelyk asof die brande onder beheer gekom het. Getuienisse van inwoners doen op sosiale media die rondte van huise en mense wat eenvoudig wonderbaarlik gespaar is. Die tragiek van die brande is egter dat daar oorvloed van ooggetuienis is dat die brande opsetlik gestig is – feite wat deur Wes-Kaap Landbou gestaaf word.
In een van die sterkste uitsprake nóg oor rassekwotas het die Appèlhof op 2 Desember 2016 bevind dat rassekwotas ongrondwetlik en irrasioneel is. Dit was in ‘n saak waarin die Minister van Justisie en Konstitusionele Ontwikkeling en die Meester van die Hooggeregshof die appèllante was, terwyl Solidariteit, verskeie verenigings wat namens besorgde insolvensiepraktisyns opgetree het en die Vereniging van Regslui vir Afrikaans (VRA) die respondente was. Die saak het gehandel oor ŉ beleid oor die aanstelling van insolvensiepraktisyns wat die Minister Februarie 2014 in die Staatskoerant gepubliseer het en wat erge bepalings bevat het oor onbillike kwotas vir verskillende rasse in die werksplek. In reaksie sê Dirk Hermann, bestuurshoof van Solidariteit: “Dit is ŉ baie ernstige aanklag teen ŉ regering wat wil hê dat rassisme deur wetgewing tot misdaad verklaar moet word.” In hul uitspraak het regters Mathopo, Mpati, Swain en Van der Merwe bevind dat hierdie beleid en stelsel ongrondwetlik en irrasioneel is en het dit onwettig en ongeldig verklaar. ŉ Kostebevel is teen die Minister en die Meester.”
In ‘n mediaverklaring sê die Vereninging van Regslui vir Afrikaans (VRA): “Dit het tot ons kennis gekom dat die National Forum wat tans aandag gee aan die samestelling van die Legal Practice Council (LPC) wat kragtens die Legal Practice Act 28 van 2014 tot stand moet kom, oorweeg om by die Minister van Justisie aan te beveel dat die LPC ooreenkomstig streng ras- en geslagskwotas saamgestel moet word. Terwyl ons van mening is dat die samestelling van nasionale liggame soos die toekomstige Legal Practice Council die demografie van die land moet verreken, is ons sterk gekant teen die idee dat ŉ rasse- of enige ander kwota as beginsel aangewend word in die samestelling en verkiesing van die LPC. Sodanige kwotastelsel is klaarblyklik strydig met die Wet self en met die Grondwet en druis in teen die vrye uitoefening van keuse in ŉ demokratiese verkiesing. Instede daarvan behoort ŉ gesonde en buigsame formule eerder as gewraakte kwotas aangewend te word.” Vir meer besonderhede, kontak Tiaan van Dyk van die VRA by 082 825 8876.
Dronkbestuur-regter steeds volle salaris
Dit blyk dat ná nege jaar is die veroordeelde dronkbestuur-regter Nkola Motata, steeds met volle salaris op spesiale verlof en kos hy die belastingbetaler reeds byna R14 miljoen. Minister van Justisie en Korrektiewe Dienste Michael Masutha het hierdie inligting verstrek in antwoord op ŉ Parlementêre vraag van die VF Plus. Motata is in 2009 in die Johannesburgse Hooggeregshof skuldig bevind op ŉ aanklag van dronkbestuur en is gevonnis tot ŉ boete van R20 000 of 12 maande gevangenisstraf. Dit blyk voorts dat die regsproses teen Motata steeds nie afgehandel is nie en dit die afgelope nege jaar uitgerek is met verskeie regsaksies van die geskorste regter oor tegniese regsaspekte. Die aangeleentheid dien tans voor die Regterlike Gedragstribunaal.
Bladsy 93 van 99